
Šakių rajono savivaldybės administracijos 
direktoriaus 
2019 m. birželio     d. įsakymo Nr. AG-
priedas


SAVIVALDYBĖS LŪKESČIŲ RAŠTAS UŽDARAJAI AKCINEI BENDROVEI 
„ŠAKIŲ LAIDOTUVIŲ NAMAI“


[bookmark: _GoBack]	Šiuo Savivaldybės lūkesčių raštu (toliau – Raštas) pateikiami Šakių rajono savivaldybės lūkesčiai dėl uždarosios akcinės bendrovės „Šakių laidotuvių namai“ (toliau – Bendrovė) veiklos krypčių, Bendrovei keliamų tikslų ir veiklos principų. Lūkesčiai formuluojami 4 metų laikotarpiui, tačiau pagal poreikį Raštas gali būti atnaujinamas. Raštas turėtų tapti pagrindu rengiant ir peržiūrint Bendrovės strateginį planą. Raštas nėra teisinis įpareigojimas ir yra skirtas bendradarbiavimui tarp Bendrovės ir savivaldybės administracijos skatinti.
	Šiuo Raštu savivaldybės administracija nesiekia apriboti ar be reikalo išplėsti Bendrovės ir jos valdymo organų teisių ir pareigų. Bendrovė ir jos valdymo organai pirmiausiai privalo vadovautis galiojančiais teisės aktais, Bendrovės įstatais, kitais Bendrovės akcininkų priimtais sprendimais ir prisiimti atsakomybę už priimtus sprendimus. Įgyvendindami šiuo Raštu išsakytus savivaldybės lūkesčius, Bendrovės valdymo organai privalo vadovautis protingumo, skaidrumo, efektyvumo ir racionalaus turto valdymo principais.
	Bendrovės veiklos kryptys
	Bendrovės pagrindinė veikla – laidojimo paslaugos ir su laidotuvėmis susijusių gyventojų poreikių tenkinimas. Bendrovės kita veikla – mažmeninė prekyba laidojimo reikmenimis, specialiojo transporto nuomos ir pervežimo paslaugos, maitinimo paslaugos, floristika.
	Savivaldybės keliamas tikslas Bendrovei – savivaldybės pavestos savarankiškosios ritualinių paslaugų teikimo užtikrinimo funkcijos vykdymas ir pelninga veikla.
	Bendrovė, vykdydama veiklą, prisideda prie Rajono savivaldybės 2018-2024 metų strateginio plėtros plano, patvirtinto Šakių rajono savivaldybės tarybos 2018 m. lapkričio 23 d. sprendimu Nr. T-387 „Dėl rajono savivaldybės tarybos 2017 m. gruodžio 21 d. sprendimo Nr. T-378 „Dėl rajono savivaldybės 2018-2024 metų strateginio plėtros plano patvirtinimo“ pakeitimo ir papildymo“ (toliau – Plėtros planas), tikslo „Kompleksinė, kokybiška ir visiems prieinama socialinė pagalba“ ir Rajono savivaldybės 2019-2021 metų strateginio veiklos plano, patvirtinto rajono savivaldybės tarybos 2019 m. vasario 22 d. sprendimu Nr. T-65 „Dėl rajono savivaldybės 2019-2021 metų strateginio veiklos plano patvirtinimo“ (toliau – Veiklos planas), Socialinės ir sveikatos apsaugos programos (13) tikslo „Socialinių paslaugų prieinamumo ir pasirinkimo užtikrinimas“.

	Veiklos lūkesčiai ir vertinimas
	Atsižvelgiant į tai, kad Bendrovė vykdo savivaldybės jai pavestą funkciją, akcijų valdytojas mano, jog Bendrovė toliau turi tęsti vykdomą veiklą. Taip pat Bendrovė galėtų pradėti teikti kapų priežiūros paslaugą.
	Savivaldybei svarbių funkcijų užtikrinimas. Bendrovė turi užtikrinti jai pavestą savivaldybės savarankiškąją ritualinių paslaugų teikimo užtikrinimo funkciją. 
	Efektyvi veikla ir ilgalaikė nauda akcijų savininkui. Bendrovė turėtų optimizuoti patiriamas sąnaudas ir išlaidas, kad dirbtų pelningai. Savivaldybė tikisi, kad Bendrovės grynasis pelningumas kasmet augs po 3 proc. ir 2022 m. sieks ne mažiau kaip 20 proc., nuosavo kapitalo grąžos rodiklis sieks 20 proc. Taip pat savivaldybė tikisi, kad Bendrovė išlaikys kapitalo struktūros rodiklį (skolų ir nuosavo kapitalo santykis) 0,5. Planuojama, kad išmokamų dividendų suma 2022 m. sieks 20 proc. Bendrovės paskirstytinojo pelno.
	Pažangi įmonė. Ypatingas dėmesys turėtų būti skiriamas Bendrovės vertei didinti – Bendrovė turėtų tapti pažangi, veikti pagal rinkos poreikius, teikti aukštos kokybės paslaugas. Savivaldybė tikisi, kad Bendrovė išsaugos ir toliau puoselės savo įvaizdį. 
	Skaidrumas. Savivaldybė tikisi, kad Bendrovėje bus įdiegtos korupcijos prevencijos ir rizikos valdymo priemonės, o viešieji pirkimai bus atliekami vadovaujantis Lietuvos Respublikos viešųjų pirkimų įstatymo nuostatomis. Bendrovė turėtų užtikrinti, kad viešai būtų skelbiama Bendrovės veiklos strategija ar bent jau jos santrauka, veiklos ataskaitos, vadovų darbo užmokestis ir kita teisės aktais nustatyta informacija.
	Socialinė atsakomybė. Bendrovė turėtų užtikrinti darbuotojams sąžiningą ir rinkos sąlygas atitinkantį darbo užmokestį ir aplinką, planuoti ir vykdyti socialiai atsakingą veiklą.
	Atskaitomybė
	Bendrovės vadovas iki kiekvienų metų balandžio 1 d. turi pateikti savivaldybės administracijos direktoriui metinę Bendrovės veiklos strategijos įgyvendinimo per ataskaitinį laikotarpį apžvalgą.

